ପରୀ ବେୱା ଜଣେ ଓଡ଼ିଆ ସ୍ୱାଧୀନତା ସଂଗ୍ରାମୀ ଥିଲେ । ଇରମରେ ଜନ୍ମିତ ସ୍ୱାଧୀନତା ସଂଗ୍ରାମରେ ସହିଦ ହୋଇଥିବା ଓଡ଼ିଆ ସଂଗ୍ରାମୀମାନଙ୍କ ଭିତରୁ ସେ ଏକମାତ୍ର ମହିଳା ସଂଗ୍ରାମୀ । ସେ ମହାତ୍ମା ଗାନ୍ଧୀଙ୍କ ଡାକରାରେ ହୋଇଥିବା ଭାରତ ଛାଡ଼ ଆନ୍ଦୋଳନରେ ଭାଗନେଇ  "ମେଳା ଆମ୍ବ ଗଛ"  ମୂଳରେ ହେଉଥିବା ସଭାରେ ପୁଲିସ ଗୁଳିରେ ବାଲେଶ୍ୱରର  (ଏବେର ଭଦ୍ରକ) ଇରମରଠାରେ ବାକି ୨୮ ଜଣଙ୍କ ସମେତ ନିହତ ହୋଇଥିଲେ  । ବ୍ୟକ୍ତିଗତ ଜୀବନ ବେୱା ଅବିଭକ୍ତ ବାଲେଶ୍ୱର ଜିଲ୍ଲା ଓ ଏବେର ଭଦ୍ରକସ୍ଥିତ ଇରମଠାରେ ଜନ୍ମଗ୍ରହଣ କରିଥିଲେ । ସେ କୌଣସି ବିଧିବଦ୍ଧ ଶିକ୍ଷାଲାଭ କରିନଥିଲେ । ସେ ନାରାୟଣ ସାହୁଙ୍କୁ ବିବାହ କରିଥିଲେ । ଭାରତଛାଡ଼ ଆନ୍ଦୋଳନ ମହାତ୍ମା ଗାନ୍ଧୀଙ୍କ ଭାରତ ଛାଡ଼ ଆନ୍ଦୋଳନକୁ ସମର୍ଥନ ଜଣାଇ ଅନେକ ସଂଗ୍ରାମୀ ୧୯୪୨ ମସିହାରେ ସେପ୍ଟେମ୍ବର ୨୮ ତାରିଖ ଦିନ ଇରମଠାରେ ଥିବା  "ମେଳା ଆମ୍ବ ଗଛ"  ମୂଳେ ଏକାଠି ହୋଇଥିଲେ । ସେମାନେ ଏଠାରେ ସମ୍ପୁର୍ଣ୍ଣ ଅହିଂସ ଭାବରେ ନିଜର ଭବିଷ୍ୟତ କାର୍ଯ୍ୟପନ୍ଥା ନିର୍ଦ୍ଧାରଣ କରୁଥିଲେ । ଏହି ସଂଗ୍ରାମୀମାନେ ପୁଲିସକୁ ତାର କାମ କରାଇ ଦେଉନଥିଲେ । ଏଥିରେ ଉତ୍‌କ୍ଷିପ୍ତ ହୋଇ ଇଂରେଜ ପୁଲିସ ବାସୁଦେବପୁର ଥାନାର ଇଂରେଜ ପୁଲିସ ଡି.ଏସ.ପି. କୁଞ୍ଜବିହାରୀ ମହାନ୍ତିଙ୍କ ନେତୃତ୍ୱରେ ହଠାତ ସେଠାରେ ପହଞ୍ଚି ସନ୍ଧ୍ୟା ସାଢ଼େ ଛଅ ଘଟିକା ସମୟରେ ସେମାନଙ୍କ ଉପରେ ଅତର୍କିତ ଭାବରେ ଗୁଳିଚାଳନା କରିଥିଲା । ଚାରିଦିଗରୁ ଘେରା ହୋଇଥିବାରୁ ଏକାଠି ହୋଇଥିବା ଲୋକେ କେଉଁ ଆଡେ ଯାଇପାରିଲେ ନାହିଁ । ଘଟଣାସ୍ଥଳରେ ବେୱାଙ୍କ ସମେତ ୨୮ ଜଣ ସ୍ୱାଧୀନତା ସଂଗ୍ରାମୀ ପ୍ରାଣ ହରାଇଥିଲେ ଓ ୫୬ ଜଣ ଗୁରୁତର ଭାବରେ ଆହତ ହୋଇଥିଲେ । ଇଂରେଜ ପୁଲିସର କାର୍ଯ୍ୟାଳୟ  "ପାଢ଼ୀ ଆବାସ" ର ଛାତ ଉପରୁ ପୁଲିସ ଗୁଳି ଚାଳନା କରିଥିବା ସେହି କୋଠାଟି ଏବେ ମଧ୍ୟ ସେଠାରେ ରହିଛି ।